**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2020 M. BALANDŽIO 9 D. SPRENDIMO NR. T2-54 „DĖL KLAIPĖDOS MIESTO SAVIVALDYBĖS MATERIALIOJO TURTO NUOMOS TVARKOS APRAŠO PATVIRTINIMO“ PAKEITIMO“ PROJEKTO**

**1. Sprendimo projekto esmė, tikslai ir uždaviniai.**

Šiuo Savivaldybės tarybos sprendimo projektu siekiama papildyti Klaipėdos miesto savivaldybės materialiojo turto nuomos tvarkos aprašą (toliau Tvarkos aprašas), patvirtintą Klaipėdos miesto savivaldybės tarybos 2020 m. balandžio 9 d. sprendimu Nr. T2-54. Tvarkos aprašas papildomas 7.5 papunkčiu.

**2. Projekto rengimo priežastys ir kuo remiantis parengtas sprendimo projektas.**

Tvarkos aprašas papildomas atsižvelgiant į Lietuvos Respublikos sveikatos priežiūros įstaigų įstatymo (toliau – Įstatymas) 36 straipsnio pakeitimus. Įstatymo 36 straipsnio 3 dalyje nurodyta, kad Savivaldybė jai nuosavybės teise priklausantį ilgalaikį materialųjį turtą savivaldybės tarybos nustatyta tvarka asmens ir (ar) visuomenės sveikatos priežiūros viešosioms įstaigoms, kurių  savininkas (dalininkas) yra savivaldybė, perduoda patikėjimo teise pagal patikėjimo sutartį. Įstatymo 36 straipsnio 7 dalyje nurodyta, kad Savivaldybės viešosios įstaigos joms pagal patikėjimo sutartį perduotą savivaldybės turtą gali nuomoti arba perduoti panaudai savivaldybės tarybos nustatyta tvarka.

Atsižvelgiant į nurodytą Įstatymo reglamentavimą bei siekiant sudaryti galimybę savivaldybės asmens ir (ar) visuomenės sveikatos priežiūros viešosioms įstaigoms nuomoti pagal patikėjimo sutartį perduotą turtą, būtina papildyti Tvarkos aprašą nauju 7.5 papunkčiu. Numatoma, kad sveikatos priežiūros įstaigos galės nuomoti tik tą patikėjimo teise valdomą nekilnojamąjį turtą, kuris nereikalingas jų funkcijų vykdymui ir nuomojamas veiklai, susijusiai su įstaigos vykdoma veikla. Taip pat šis nekilnojamasis turtas turės būti įtrauktas į Savivaldybės tarybos sprendimu tvirtinamą Savivaldybės nuomojamo turto sąrašą.

Sveikatos priežiūros įstaigos patikėjimo teise valdomą nekilnojamąjį turtą turės nuomoti vadovaujantis Tvarkos aprašu ir LR valstybės ir savivaldybių turto valdymo, naudojimo ir disponavimo juo įstatymu.

**3. Kokių rezultatų laukiama.**

Papildžius Tvarkos aprašą, sudaroma galimybė savivaldybės sveikatos priežiūros įstaigoms nuomoti patikėjimo teise valdomą turtą, kuris nereikalingas jų funkcijų vykdymui ir nuomojamas veiklai, susijusiai su įstaigos vykdoma veikla.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomų lėšų nenumatoma.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – sudaroma galimybė savivaldybės sveikatos priežiūros įstaigoms nuomoti patikėjimo teise valdomą turtą.

Teikiame svarstyti šį sprendimo projektą.

PRIDEDAMA:

1. Projekto lyginamasis variantas, 1 lapas;

2. Klaipėdos miesto savivaldybės materialiojo turto nuomos tvarkos aprašas, 10 lapų.

Turto valdymo skyriaus vedėjas Edvardas Simokaitis